<classify> NAIBU Waziri wa Maji, Juma Aweso amewataka wakandarasi wote wanaojenga vyanzo vya maji wilayani Misungwi mkoa wa Mwanza kuhakikisha wanakamilisha miradi hiyo ili wilaya hiyo iondokane na kero ya maji.Akizungumza katika ziara ya kutembelea mradi wa Nyahiti na Nyasanga, Aweso alisema kero kubwa kwa wakazi wa Misungwi ni maji na amekuwa akipokea maombi kuhusu maji kutoka mbunge wa Misungwi, Charles Kitwanga.Alisema watakaa kikao na wakandarasi na wahandisi wa maji mkoani Mwanza ili waweze kuja na njia sahihi ya utatuzi wa kero hiyo.Mkuu wa Wilaya ya Misungwi, Juma Sweda alimweleza Waziri katika wilaya yake kuna miradi mingi ya maji ambayo haijakamilika.Aliitaja miradi ya maji ambayo haijakamilika ni ya Igenge, Mbarika, Talutale, Ngaya na Mantare. Wilaya hiyo ina wakazi 350,607.Alisema wanaiomba serikali kuwasaidia katika ukamilishaji wa miradi hiyo na aliipongeza serikali kwa kuweza kupata Sh milioni 360 kwa ajili ujenzi wa mradi wa maji wa Nyangomango.Kaimu Mkurugenzi wa Mamlaka ya Maji safi na Usafi wa Mazingira Mwanza Mwauwasa, Leonard Msenyele alisema hadi sasa mradi wa Maji wa Nyahiti umefikia asilimia 90.  <topic>: KITAIFA 